KOŠICE. Obce na východnom Slovensku budú vypúšťať čistejšiu odpadovú vodu a zvýši sa aj zásobovanie obyvateľstva pitnou vodou z verejných vodovodov.
Európska komisia (EK) schválila už ôsmy veľký vodárenský projekt s názvom Zásobovanie pitnou vodou a odkanalizovanie obcí v mikroregióne Bodva.
Únia dá 37,3 milióna
Ako informoval Maroš Stano z odboru komunikácie Ministerstva životného prostredia, celkové náklady projektu predstavujú sumu viac ako 58 miliónov eur, z toho príspevok EÚ bude približne 37,3 milióna eur.
"V rámci projektu sa vybuduje približne 66 kilometrov kanalizácie, 71 kilometrov vodovodnej siete, 2 000 vodovodných prípojok a počet obyvateľov zásobovaných pitnou vodou z verejných vodovodov sa zvýši približne o 8000," povedal Stano.
Dodal, že zároveň sa zrekonštruujú a intenzifikujú aj dve čistiarne odpadových vôd (ČOV) Moldava nad Bodvou a Šaca na kapacitu 24 000 ekvivalentných obyvateľov.
Podľa Stana projekt pomôže dosiahnuť súlad so smernicou EÚ o čistení komunálnych odpadových vôd v rámci siedmich aglomerácií.
"Hlavným cieľom projektu v oblasti odkanalizovania a čistenia povrchových vôd je zvýšenie a zabezpečenie pripojenia na verejnú kanalizáciu minimálne na 85 % existujúcich producentov v projektových územiach. V oblasti zásobovania pitnou vodou je cieľom projektu zabezpečiť pripojenie obyvateľstva na zdroj pitnej vody dobudovaním verejných vodovodov s využitím kapacity stávajúcich vodárenských sústav," doplnil.
Kanál a vodovod pre množstvo obcí
V rámci projektu sa vybuduje kanalizačná sieť v šiestich obciach v okrese Košice okolie. Konkrétne projekt rieši vybudovanie kanalizácie v obciach Veľká Ida a Jasov a rozšírenie kanalizačnej siete v obciach Turňa nad Bodvou, Medzev, Poproč a Moldava nad Bodvou, časť Budulov.
Vďaka projektu sa vybuduje a rozšíri vodovodná sieť v 16 obciach: Medzev, Mokrance, Janík, Paňovce, Čečejovce - Seleška, Vyšný Klátov, Nižný Klátov, Šemša, Hodkovce, Nováčany, Cestice, Komárovce, Buzica, Rešica, Nižný Lánec a Perín - Chym.
"Zabezpečený bude zber a čistenie odpadových vôd od približne 24 445 ekvivalentných obyvateľov na dvoch zrekonštruovaných ČOV, ktoré budú po realizácii projektu vyhovovať tak kapacitným, ako aj kvalitatívnym požiadavkám na čistenie odpadových vôd," uviedol ďalej Stano. Vlastníkom a prevádzkovateľom vybudovanej infraštruktúry aj intenzifikovaných ČOV je regionálna vodárenská spoločnosť Východoslovenská vodárenská spoločnosť, a.s., ktorá bude prevádzkovať systém počas celej ekonomickej doby projektu.